অথচ এমনটা তো হওয়ার কথা ছিল না। ৬১ মিনিটে ওমরের বদলে মাঠে নেমে গোলের রংমশালে মোহন আকাশে তো আলোর ছোঁয়া লাগিয়ে দিয়েছিলেন সোনি নর্দে। গত বছর ১৯ ডিসেম্বর এই যুবভারতীতেই নেরোকা ম্যাচে শেষ খেলেছিলেন সোনি। চোট নিয়েও। গোল করতে পারেননি। উল্টে মাঠ ছাড়তে হয়েছিল সতীর্থদের কাঁধে ভর করে। তারপর তাঁর কলকাতা ছাড়া, অস্ত্রোপচার, রিহ্যাব, হাজার টানাপোড়েনের মধ্যে ফের মোহনবাগানে ফেরা। আশঙ্কা ছিলই সোনি ফিটনেস নিয়ে। কিন্তু সেই আশঙ্কা উড়িয়ে দিয়ে সোনি দুরন্ত সুপার সাব হয়ে উঠতে পারতেন যদি তাঁর গোলে টিম জিততে পারত।